Hlina, Alojz, poslanec NR SR (2015-02-12):
Vážená pani predsedajúca, vážený pán minister, vážené kolegyne, kolegovia, pri tomto návrhu zákona sa chcem venovať dvom oblastiam. Z nich prvá je, ako to povedať, koľko sa im dá ešte naložiť. Vlastne to dokumentuje, ako žijeme, hej, alebo v prospech koho sa tu veci robia. Ak doteraz platilo, že keď sa človek omeškal s platením zdravotných odvodov tri mesiace, až potom sa stal dlžníkom a až potom bola možnosť mu poskytovať iba neodkladnú zdravotnú starostlivosť, tak teraz doznávame v tom zmeny, podľa mňa drakonické, podľa mňa nič v zlom, až surové zmeny, že teraz sa stáva dlžníkom, ergo človekom poistencom, ktorému bude poskytnutá iba neodkladná zdravotná starostlivosť vtedy, keď má nedoplatok vyšší ako 100 eur. Minimálny odvod živnostníka je teraz na úrovni 57 eur, keby odvádzal niekto z toho minimálneho základu. Kameramani, čo sú v tých televíziách, čo nás tu snímajú, tak majú niekde na úrovni tisíc eur fakturácie. Vtedy už máte ten zdravotný odvod okolo 100 eur. To znamená zjednodušene, ja to budem sa snažiť zjednodušiť pre ľudí, po mesiaci napríklad sa vám stane, a dneska sa stane hocikomu hocičo, aj vám sa stane, pán minister, že zabudnete zaplatiť, možno ani nieže nechcete, ale zabudnete zaplatiť , hej. Ale sú tí chudáci často. Myslíte si, že niekto proste nechce zaplatiť zdravotný odvod? Tak je nejaká príčina asi na to nezaplatenie, hej. A často je objektívna tá príčina. Ja vám nechcem hovoriť, že nie vaši, ale však tuná smerácki tútori Široký a spol. neplatia. No, tak viete, tak potom sa vám stane ľahko, že nemáte z čoho zaplatiť ten zdravotný odvod. A teraz sa stane to, že po mesiaci sa ten človek stane už neplatičom, už človekom, ktorému je poskytnutá neodkladná zdravotná starostlivosť. Ja si myslím, že to je také surové, viete, lebo tá trojmesačná lehota mala určitú výpovednú lehotu, bola podľa mňa objektívnejším kritériom na posúdenie nejakého stavu ako teraz presadzovaná zmena 100 eur. Podľa mňa je to zlé. Ja som si prečítal niekde, že bola tendencia to opraviť, lebo tá formulácia doterajšia bola, že ak sa tam niekto omeškal tri mesiace v rámci kalendárneho roka, tak teoreticky sa mohlo stať, že niekto nezaplatil za november, december, a to boli dva mesiace v kalendárnom roku, a neplatil za január, február, marec, čiže až potom sa stal neplatičom. No zarežte ho, hej. Čiže ak človeku sa toto stalo, a to malo byť dôvodom, prečo to chcete meniť, tak potom ste to mali zmeniť tak, že to mali byť tri mesiace nasledujúce po sebe. Tu ale vy ste neprišli s návrhom „tri mesiace nasledujúce po sebe“, ale prišli ste s návrhom: „Zarežte ho.“ DÔVERA sama priznala, že oni to presadili. A ja má to podozrenie, že zas vám to niekto doniesol, zas to niekto položil na stôl s tým, aby ste to doniesli do parlamentu. Podľa mňa to je necitlivé, nemá to výpovednú hodnotu. Ja si dovolím tvrdiť, že tak surovo nastavený parameter nemá iná normálna krajina, že ho vyradíte. Vy zmäkčujete to tým, že ale keď má ten človek podpísanú dohodu o splátkach, tak mu je poskytnutá zdravotná starostlivosť. Nuž dovoľte uviesť, ja si myslím, že z pohľadu právneho tie účinky splátkového kalendára by boli tak či tak, aj keby ste ich neuviedli. Ale čo to znamená? Živnostník sa nezaplatením jedného zdravotného odvodu, pretože mu VÁHOSTAV nezaplatil, stane neplatičom, teda má ju poskytovanú iba akútnu, ale môže sa z toho vyvliecť, kým nazbiera tie peniaze, tak, že bude mať podpísaný splátkový kalendár. Ale, prosím vás, on musí niekde zavolať, niekde mu to musia povoliť. Čo keď DÔVERA povie, že to nepovolí. Ale, dobre, pripusťme, že to povolia. Potom musí tam ísť, musí to podpísať. To je súbor nejakých úkonov, ktoré ten živnostník musí zrealizovať len za to, že sa raz omeškal. Veď ja neviem prečo to takto žijeme, to nechápem, z tých ľudí? Rozumiete, silným ľuďom sa nič nestane. Poórovci, Široký neplatia nikomu, osudy, normálne rodiny rozvrátené nemajú tí ľudia. Tisícdvesto firiem to nebude mať zaplatené, ale garáže sa stavajú, každému vyjdete v ústrety, ako sa to dá, a toho biedneho živnostníka ešte skopete, už leží na zemi, už ledva lapá po dychu a ešte prídete a dorazíte ho, ešte mu normálne vrazíte jeden direkt. Ja normálne žasnem, načo je to dobré, že bez kúska hanby proste sa s tým dôjde na hulváta. Čiže, živnostníci, je to tak. Teraz sa to mení, parametre sa menia, omeškáte sa (sto eur), nechajú vás umrieť na chodbe. Normálne žasnem, že je to tak cynické, tak surové, celé zlé. A druhý okruh, ktorému som sa chcel venovať, sú CT prístroje, vyšetrenia na CT prístroji. Riaditeľ nemocnice tu vedľa mňa povzdychol, ako keby som ho rezal. Pán spravodajca, život je boj, musíte vydržať. (Reakcia spravodajcu.) Koľko je toho potrebného, toľko je to. Prosím vás, ľudia tejto krajiny zaplatili za cétečká, ježišmária, ale spočítame to, verím, že ministerstvo bude ústretové, interpelujem vás v tom, koľko máme cétečiek, koľko vyšli tento štát, nie koľko vyšli vás, nie koľko vyšli SMER, viete, ale koľko vyšli ľudí tejto krajiny, lebo to ľudia tejto krajiny si zaplatili tie cétečká. Čiže máme x CT prístrojov na Slovensku v x nemocniciach. Sú čakacie doby na CT vyšetrenia jeden a pol roka plus dva mesiace, nie dni. Taký je aktuálny stav. Sú niektoré na tom lepšie, ináč to je taký paradox, že sú na tom lepšie nemocnice Penty, pretože tam už si urobili, chcem, aby sme sa k tomu dopracovali, na tom cétečku 1,5 zmeny, to znamená, že jazdia na ňom dlhšie, hej, preto dokázali skrátiť tie čakacie dobu. Zmyslom môjho vystúpenia v tomto bode je to, že pokúsime sa pripraviť pozmeňujúci návrh do druhého čítania v rámci tohto zákona v tom zmysle, že diagnostické vyšetrenie na CT prístroji by malo byť realizované do dvoch týždňov. A teraz, áno, to je presne v tom, že budeme nad tým rozmýšľať, či bude zaväzujúci tento parameter pre nemocnicu alebo pre zdravotnú poisťovňu, lebo, povedzme si pravdu aj pre ľudí, CT prístroj sa nezahrieva. Viete, to nie je niečo, čo môže ísť iba štyri hodiny a potom musí osem hodín chladnúť. To môže ísť v kuse. To potrebuje mať len obslužný personál. Už keď to je, už keď je to kúpené, tak nech to jazdí. Sú informácie, ktoré hovoria, že vy dostanete časenku na CT vyšetrenie o druhej v noci, myslím, v jednej krajine Európskej únie, áno, je tendencia proste, keď to je, nech to jazdí, aby proste bol využitý ten stroj. Je to o personálnom zabezpečení toho stroja. To znamená, že nemocnica vytvorí nie jednu zmenu, pričom o druhej už budú končiť, ale budú dve zmeny na tom prístroji. A potom sa nám podarí aktuálne teraz čakacie doby dva mesiace plus skrátiť. A to bude ten parameter na dva týždne. Viete, potom nebude dochádzať zneužívaniu CT vyšetrení, lebo to nie je vyšetrenie, že idem si dať cétečko zo srandy, lebo však to je vyšetrenie, ktoré nevplýva až tak blahodarne, je to röntgenologické alebo aké vyšetrenie. Čiže keď už niekto ide na to cétečko, tak musí tam byť dôvod. A často my vieme o tom, absolútny nárast rakoviny a tohto typu ochorení je enormný a diagnostika na tento typ ochorení je jednoznačne aj v tomto prístroji. Teraz si predstavte to trápenie tých ľudí, keď je v tom podozrení, nevie o tom a teraz tri mesiace sa musí zobúdzať a zaspávať s tým, že kedy pôjde na to. A nevie to. Viete, to je aj na psychológiu. A netreba tu veľa. Viete, ja nechcem, aby sa Mesiac priblížil k Zemi. Proste zmyslom toho je, už to je, stálo to veľa, tak poďme to vyoptimalizovať, aby sme skrátili tú dobu, nie preto, že človeku sa to skráti, lebo aj to je tiež faktor, ktorý vplýva teraz aj na tú samotnú chorobu, hej, že je v tom psychickom rozložení, že čaká. Ale práve tento typ ochorení týchto karcinómov je silne progresívny alebo neviem, ako sa to povie odborne, áno, to znamená, že keď je stav A teraz, tak o tri mesiace z toho stavu A už môže byť niečo ďaleko iné, hej, to znamená, tá progresia je tam silná a tá skrátená doba má význam z medicínskeho hľadiska, to nie je ani pocitová vec alebo nejaký luxus alebo komfort pacienta, to je vec, ktorá je zdravotná starostlivosť, primárne, o čo by v tomto prípade malo ísť. Takže, pán minister, avizujem, že pokúsim sa, ja neviem, nakoľko budú vaši ústretoví v tom, debatovať o tom, nakoľko vy budete v tom ústretový, nakoľko tu zas narazíme na nejakú loby, hej, lebo tu je všade loby, ja už tu žasnem, taká loby, hentaká loby, tam niekomu to vyhovuje, niekomu to nevyhovuje. To už ja neviem, komu to vyhovuje. Na konci toho musí byť výsledok. To znamená vyoptimalizovať to tak, že to vyšetrenie by malo byť v zmysluplnej dobe. Ten návrh je dva týždne, štrnásť dní. Asi odkryjeme možno aj to, čo možno niekto nechce, aby sa to odkrylo, ako funguje celý ten biznis, že u nás je fakturácia za to vyšetrenie niekde okolo sto eur, myslím, že sa fakturujú tie výkony, v Nemecku a Rakúsku, tam je to polovica. To je tiež zaujímavé, hej, sú tiež zaujímavé veci, ktoré nasvedčujú, že sme spravili biznis aj z tohto. My sme spravili biznis zo všetkého, ale toto by sme si kľudne mohli odpustiť. Skončím. Ďakujem veľmi pekne. Avizujem, že tento pozmeňujúci návrh predložím a urobím všetko pre to, a verím, možno sa aj s niekým dohodneme, aby aj prešiel. Ďakujem veľmi pekne.